Ritratt: Hermann Bonaci Productions  Matul is-sajf, mit-30 ta' Ġunju kull nhar ta' Tlieta u kull nhar ta' Ħamis fit-3.05pm fuq TVM se nkunu nistgħu insegwu mill-ġdid it-tmien u l-aħħar staġun tas-sensiela popolari Simpatiċi li jinkludu l-aħħar episodji li l-attriċi Maryrose Bonello kienet ħadmet bħala n-nanna Katrin. Il-mewt ta' Maryrose Bonello fit-3 ta' Diċembru tal-2014 kein ħasad lil kulħadd. Kienu għadhom kif bdew jinħadmu l-episodji li kienu se jixxandru f'Jannar tal-2015 u għaldaqstant kienet iebsa għat-tim tal-produzzjoni biex imur fuq is-sett u jaħdem l-episodji li kien imiss sabiex jitwasslu dawn il-puntati, bi skripts li kellhom jitranġaw sabiex il-puntati setgħu jitwasslu kif kien previst. Diġà kienet iebsa li jiffilmjaw mingħajr Maryrose Bonello aħseb u ara li l-linji li kien hemm miktuba għall-Katrin kellhom jgħiduhom Lieni jew Ruth. U minkejja li Maryrose Bonello kienet mietet, Hermann Bonaci Productions xorta rnexxielhom iżommu ħajja lin-nanna Katrin fis-sensiela u fil-qlub tal-Maltin u l-Għawdxin kollha.